Λορέντσο Κόστα

Ο Λορέντσο Κόστα (ιταλικά Lorenzo Costa, 1460 - 5 Μαρτίου 1535) ήταν Ιταλός ζωγράφος της περιόδου της Αναγέννησης, ο οποίος ανήκε κατά κύριο λόγο στη Σχολή της Μπολόνια αλλά και στη Σχολή της Φερράρα, καθώς πολλοί γνωστοί καλλιτέχνες δραστηριοποιήθηκαν χρησιμοποιώντας στοιχεία και από τις δύο "Σχολές".

Βιογραφία
Ο Κόστα προερχόταν από οικογένεια καλλιτεχνών και αποτέλεσε εξέχον μέλος της Σχολής της Φερράρα. Γεννήθηκε περί το 1460 στη Φερράρα, όπου και εκπαιδεύτηκε. Ως Δάσκαλοί του αναφέρονται ο Κόζιμο Τούρα (Cosimo ή Cosmè Tura), εκ των ιδρυτών της Σχολής της Φερράρα, και ο Έρκολε ντε' Ρομπέρτι (Ercole de' Roberti) Ωστόσο, δεν παρέμεινε στη γενέτειρα πόλη του: Σε ηλικία 23 ετών, το 1483, μετοίκησε στη Μπολόνια, όπου έζησε ως το 1506, με μικρά "διαλείμματα", ταξιδεύοντας τόσο στην πόλη του όσο και στην Ούμπρια και στην Τοσκάνη. Στη Μπολόνια γνώρισε και συνδέθηκε με ισχυρή φιλία με τον επίσης ζωγράφο Φραντσέσκο Φράντσα (Francesco Francia) και ταξίδεψε στη Μάντοβα. Συνεργάστηκε, εκτός από τους Τούρα και Φράντσα, με τους Ντόσσο Ντόσσι και Λουντοβίκο Ματσολίνο (Ludovico Mazzolino), των οποίων υπήρξε Δάσκαλος. Ο Φράντσα ήταν ο εξέχων καλλιτέχνης της Μπολόνια εκείνη την εποχή και επηρέασε το ύφος του Κόστα, κάνοντάς το πιο "ήπιο" και απαλείφοντας την αρχική του ρωμαλεότητα.

Το 1490 ταξίδεψε στην Τοσκάνη και στην Ούμπρια και από αυτή την περίοδο και ύστερα άρχισε να ενδιαφέρεται πολύ περισσότερο για τη μορφοποίηση των έργων του, κάτι που αποκαλύπτει την επίδραση των Περουτζίνο και Φιλίππο Λίππι. 

Βασικοί πάτρονες και υποστηρικτές του στη Μπολόνια ήταν η οικογένεια Μπεντιβόλιο (Bentivoglio) και συγκεκριμένα ο Τζοβάνι Β΄ Μπεντιβόλιο (Giovanni II Bentivoglio), ο οποίος είχε γίνει γνωστός ως ο "τύραννος της Μπολόνια" καθώς ναι μεν ήταν ο κυβερνήτης της πόλης, αλλά είχε πάρει αυτή τη θέση με τη βία. Ο Κόστα παρέμεινε στη Μπολόνια ως το 1506, οπότε η επιφανής οικογένεια της πόλης εξορίστηκε   στη Φερράρα από τον πάπα Ιούλιο Β΄ ύστερα από την εισβολή του Καρόλου ΙΒ΄ της Γαλλίας. Ο Κόστα δεν ακολούθησε την οικογένεια των πατρόνων του, αλλά έφυγε για τη Μάντοβα, όπου και εγκαταστάθηκε το 1507 ύστερα από πρόσκληση του κυβερνήτη της πόλης Φραντσέσκο Γκοντσάγκα, ο οποίος τον προσέλαβε ως αυλικό ζωγράφο, σε αντικατάσταση του Αντρέα Μαντένια, ο οποίος είχε αποβιώσει το 1506.

Ο Κόστα απέκτησε δυο γιους, τον Ιππόλιτο και τον Τζιρόλαμο, οι οποίοι έγιναν και οι δύο ζωγράφοι, όπως ζωγράφος έγινε και ο γιος του Τζιρόλαμο, Λορέντσο, ο οποίος έγινε γνωστός ως Λορέντσο Κόστα ο νεότερος.

Ο Λορέντσο Κόστα απεβίωσε στη Μάντοβα στις 5 Μαρτίου 1535.

Έργο
Ορισμένα από τα καλύτερα πρώιμα έργα του τα δημιούργησε στη Μπολόνια και ειδικότερα στο παρεκκλήσιο Μπεντιβόλιο του Καθεδρικού ναού της πόλης Σαν Τζάκομο Ματζόρε (San Giacomo Maggiore). Το πορτρέτο του Τζοβάνι Μπεντιβόλιο, που φιλοτέχνησε π Κόστα σήμερα βρίσκεται στη Πινακοθήκη Ουφίτσι και κατσδεικνύει επιρροές από Βενετούς καλλιτέχνες καθώς και από τον εκ Σικελίας ζωγράφο Αντονέλλο ντα Μεσσίνα.

Το πρώτο ροτ τεκμηριωμένο έργο είναι αυτό που απεικονίζει την εικογένεια Μπεντιβόλιο στον Καθεδρικό ναό της Μπολόνια, έργο στο οποίο όλη η οικογένεια είναι γονυκλινής μπροστά στην Παρθένο.

Ένα από τα έργα του επιβεβαιωμένης χρονολόγησης είναι η εικόνα για την Αγία Τράπεζα Η Παναγία με το Βρέφος και Αγίους του 1492, για την εκκλησία του Αγίου Πετρονίου της Μπολόνια. Αξιοσημείωτες είναι, επίσης, οι τοιχογραφίες του στο παρεκκλήσιο των Μπεντιβόλιο, που τιτλοφορούνται Ο Θρίαμβος της Τύχης και Ο Θρίαμβος του Θανάτου. Για τις τοιχογραφίες στον Άγιο Πετρόνιο (από το 1491 και εντεύθεν) συνεργάστηκε με τον Φραντσέσκο Φράντσα και το τελευταίο του έργο για την εκκλησία αυτή ήταν η εικόνα για την Αγία Τράπεζα του παρεκκλησίου Ρόσσι, που απεικονίζει την Παναγία Βρεφοκρατούσα με του Αγίους Σεβαστιανό, Ιάκωβο, Ιερώνυμο και Γεώργιο. Της ίδιας περιόδου είναι και το Κονσέρτο (σήμερα στην Εθνική Πινακοθήκη Λονδίνου. Το 1504 η Ιζαμπέλλα ντ' Έστε του ανέθεσε να ζωγραφίσει μια αλληγορία για το μελετητήριό της στη Μάντοβα (σήμερα στο Μουσείο του Λούβρου). Στην Αυλή των Γκοντσάγκα ο Κόστσ ζωγράφισε πολυάριθμα ποτρέτα, μερικά από τα οποία διασώθηκαν, όπως αυτό του Μπαττίστα Φιέρα (Εθνική Πινακοθήκη Λονδίνου). Το τελευταίο του έργο χρονολογείται το 1525 και απεικονίζει ένθρονη την Παναγία.

Παραπομπές

Εξωτερικοί σύνδεσμοι

 Πίνακας του Κόστα στο Λούβρο

Ιταλοί ζωγράφοι